कृष्ण मठेआई दा डब्बा लेइयै अंदर उठी आया। ‘नमस्ते जी’। उन्न लीलो ई गलाया। ‘नमस्ते’ परता देइयै लीलो बाह्र सरला ई तुप्पन लगी की जे अज्जै तगर कृष्ण कदें इक्कला निहा आया। ‘सरला नी आई?’ लीलो नै पुच्छेआ। ‘तुसेईं ममारख ऐ’। कृष्ण नै हस्सियै गलाया। ‘बड़ी शैल ममारख ऐ, पर कैह्दी?’ समझी ते उब्बी गेदी ही पर ओह् कृष्ण दे मूंहा सुनियै जकीन करना चांह्दी ही। ‘लौ, मूंह् मिट्ठा करो। सरला नै जागत होए दा ऐ।’ ‘ऐं?’ कदूं दा? कुत्थे ऐ ओह्? केह् हाल ऐ नुहाड़ा?’ लीलो ई इन्नी खुशी होई जे बतोई दी इक्कै साह् च किन्ने सुआल पुच्छी बैठी। सच्ची ते झूठी खुशी तुर्त पन्छोई जंदी ऐ। ‘कल्लै दपैह्रीं दा होए दा ऐ। हस्पताला अज्ज गै घर गेई ऐ। फिकरै दी कोई गल्ल नी, सब ठीक-ठीक ऐ। सरला नै गलाया जें अ’ऊं तुसेईं सनाई आमां।’ ‘शुकर ऐ माता रानी दा। कालजै ठंड पेई गेई ऐ। परमात्मा लम्मीं उमर देऐ ते नसीबें आह्ला होऐ। सरला ई बड़ा भरोसा हा माता उप्पर ते माता बी बौह्ड़ी गै गेई। सच्चें गै बड़ी खुशी होई ऐ सुनियै। सरला ई मतियां-मतियां ममारखां देओ।’ ‘अच्छा अ’ऊं चलनां। होर बी मते सारे कम्म करने न।’ ‘चाही दा घुट्ट ते पींदे जाओ।’ ‘नेईं इसलै नेईं, फ्ही सेही।’ नमस्ते करियै कृष्ण गेआ उठी। सरला नै ठौगरें ई मत्था टेकेआ ते गलाया ‘मां सारें दै कालजै ठंड पायां।’ नुहाड़ी अक्खीं अत्थरं उठी आए, खरै खुशी दे हे। ओह् सोच्चन लगी पेई जे हुन सस्स बी सरला ई मीह्नें नेईं मारग। मां सब दियां आसां पूरै।’